Document ID: 32003R1267

Euroopa Parlamendi ja nõukogu määrus (EÜ) nr 1267/2003,
16. juuni 2003,
millega muudetakse nõukogu määrust (EÜ) nr 2223/96 rahvamajanduse arvepidamise peamiste koondnäitajate edastamise tähtaja, rahvamajanduse arvepidamise peamiste koondnäitajate edastamise erandite ja töötatud tundides väljendatavate tööhõiveandmete edastamise osas
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 285,
võttes arvesse komisjoni ettepanekut, [1]
võttes arvesse Euroopa Keskpanga arvamust, [2]
tegutsedes asutamislepingu artiklis 251 sätestatud korras [3]
ning arvestades järgmist:
(1) Ühenduses kasutatavat Euroopa rahvamajanduse ja regionaalse arvepidamise süsteemi käsitlev nõukogu 25. juuni 1996. aasta määrus (EÜ) nr 2223/96 [4] sisaldab ühiste standardite, määratluste, liigituste ja arvepidamiseeskirjade kontrollraamistikku liikmesriikide arvepidamise koostamiseks, et rahuldada ühenduse statistikanõudeid ja saada liikmesriikide vahel võrreldavaid tulemusi.
(2) Valuutakomitee aruandes statistikanõuete kohta majandus- ja rahaliidus, mille kiitis 18. jaanuaril 1999 heaks majandus- ja rahandusministrite nõukogu, rõhutatakse, et EMU ning ühtse turu nõuetekohase toimimise seisukohast on majanduspoliitika tõhusal järelevalvel ja kooskõlastamisel suur tähtsus ja et selleks on vaja terviklikku statistilise teabe süsteemi, mis annab poliitikakujundajatele vajalikke andmeid, mille põhjal oma otsuseid teha. Aruandes rõhutatakse sellise teabe kättesaadavuse kõrget prioriteetsust ühenduse ja eelkõige euroalas osalevate liikmesriikide jaoks.
(3) Aruandes rõhutatakse, et riikidevahelisele tööturu võrdlemisele tuleb majandus- ja rahaliidus rohkem tähelepanu pöörata.
(4) Euroala jaoks kvartaalse statistika koostamiseks tuleks vähendada rahvamajanduse arvepidamise koondnäitajate edastamise tähtaega 70 päevani.
(5) Liikmesriikidele tehtud kvartaalsed ja aastased erandid, mis takistavad rahvamajanduse arvepidamise peamiste koondnäitajate koostamist euroala ja ühenduse jaoks, tuleks tühistada.
(6) Majandus- ja rahaliidu statistikanõudeid käsitlev tegevuskava, mille kiitis 29. septembril 2000 heaks majandus- ja rahandusministrite nõukogu, seab prioriteediks rahvamajanduse arvepidamise tööhõive andmete edastamise töötatud tundides.
(7) Statistikaprogrammi komitee ja monetaar-, finants- ja maksebilansistatistika komiteega on konsulteeritud vastavalt nõukogu otsuse 89/382/EMÜ, Euratom [5] artiklile 3 ja nõukogu otsusele 91/115/EMÜ, [6]
ON VASTU VÕTNUD KÄESOLEVA MÄÄRUSE:
Artikkel 1
Määruse 2223/96/EÜ B lisa muudetakse järgmiselt.
1. Pealkirja "Rahvamajanduse arvepidamise andmete edastusprogramm" muudetakse järgmiselt:
a) alapealkiri "Ülevaade tabelitest" ja sellele järgnev tekst asendatakse I lisa tekstiga;
b) tabeli 1 "Peamised koondnäitajad - kvartaalsed ja aastased" tekst asendatakse II lisa tekstiga.
2. Pealkirjale "ESA 95 riigikohase küsimustiku raames esitatavaid tabeleid käsitlevad erandid" järgnev tekst asendatakse III lisa tekstiga.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 16. juuni 2003

Labels: 12
9
19